钦定古今图书集成/明伦汇编/氏族典/第387卷 > 李邕
## 钦定古今图书集成/明伦汇编/氏族典/第387卷 > 李邕

按《唐书李邕传》：“邕字泰和，扬州江都人。父善，邕少知
名。始善注《文选》，释事而忘意。书成以问邕，邕不敢对，
善诘之，邕意欲有所更，善曰：‘试为我补益之’。邕附事
见义，善以其不可夺，故两书并行。既冠，见特进李峤，
自言愿一见秘书。峤曰：‘秘阁万卷，岂时日能习邪’？邕
固请，乃假直。未几辞去，峤惊，试问奥篇隐帙，了辩如”
响，峤叹曰：“子且名家。”峤荐邕，拜左拾遗。五王诛，坐善
张柬之，出为南和令，贬富州司户参军事。韦氏平，召
拜左台殿中御史，弹劾任职，人颇惮之。迁户部员外
郎，岑羲等忌之，贬邕舍城丞。元宗即位，召为户部郎
中，左迁括州司马。起为陈州刺史。会仇人告邕赃贷
枉法，下狱当死。许昌男子孔璋上书天子，得减死，贬
遵化尉，徙澧州司马。开元二十三年，起为括州刺史，
后历淄、滑二州刺史，上计京师。邕蚤有名，久斥外。既
入朝，人间传其眉目瓌异，至阡陌聚观，后生望风内
谒，门巷填隘。以谗媢不得留。出为北海太守。天宝中，
宰相李林甫忌邕，因傅以罪，诏刑部员外郎祁顺之、
监察御史罗希奭就郡杖杀之。邕之文，于碑颂是所
长，人奉金帛请其文，前后所受钜万计。邕虽诎不进，
而文名天下，时称“李北海。”